Vakbonde gaan betoog teen kragtariefverhogingsArgieffoto (Foto: baptisteh, Pixabay) Die Suid-Afrikaanse Kommunistiese Party (SAKP) en die National Union of Mineworkers (NUM) beoog om dié naweek in die Wes-Kaap te betoog uit protes teen die komende elektrisiteittariefverhogings wat Suid-Afrikaners in die gesig staar. Die vakbonde sê hulle beoog om oor die naweek memorandums te oorhandig aan Eskom-bestuurslede, lede van die boubedryf-bedingingsraad (BIBC) en aan die departement van arbeid. “Lede van die SAKP en NUM in die Wes-Kaap gaan die strate invaar om néé te sê vir dreigende elektrisiteittariefverhogings, néé aan onafhanklike kragprodusente en om Phakamani Radebe [waarnemende uitvoerende Eskom-hoof] te herroep,” het die vakbonde in ŉ verklaring gesê. Die SAKP en NUM sê hy eis ook verandering van die boubedryf-bedingingsraad se lidmaatskapstelsel en die beëindiging van die manipulasie van lidmaatskapsfondse by dié liggaam. Die Nasionale Energiereguleerder van Suid-Afrika (Nersa) het in Junie vanjaar gesê hy gee Eskom die reg om R32,69 miljard ekstra te verhaal vir die boekjare 2014/2015, 2015/2016 en 2016/2017. Dit kom nadat Eskom drie aansoeke betreffende ŉ regulatoriese aansuiweringsrekening (RCA) ingedien het. Eskom het aansoek gedoen vir ŉ 19,9% tariefverhoging om R66,7 miljard in addisionele inkomste te verhaal. Die aansoek is deur die meerderheid van die burgerlike samelewing, sakelui en verbruikers teengestaan. Die komende kragtariefverhogings is nog nie vasgestel nie. Eskom is tans in ŉ stryd gewikkel met vakbonde oor werknemers se loonverhogings met die kragvoorsiener wat aanvoer sy benarde finansiële posisie laat hom nie in staat om aan die vakbonde se looneise te voldoen nie.